Deg wungal “Tamacahut taneggarut”, ur yeṭṭuqet ara ṣṣenf-agi n uglam, acku tisselbi tban-d kan ɣef tfekka n krad n yiwudam. D tarudemt-a i d-ibeyynen adis ibaw n tisselbi, imi taneggarut-a, tettreṣṣi ɣef umdan lewṣayef icemten i deg yettili umeslub. D ayen i yessemgarden iwudam-a ɣef wiyaḍ. Seg-sen Cabḥa i iḥeṛṛan aḥric ameqqran seg trudemt-a, imi d awadem agejdan. ɣef tisselbi-s i tbedd teḥkayt n wungal. Di tazawara, deg uḥric“Gar uselmad d uselmed”, tebda tgellem-d Cabḥa yir liḥala i deg d-tufa iman-is mi d-yeḥḍer unekcum-is ɣer uɣerbaz. Tafekka-s, d učačuf-is yerkan, iselsa-s imqerṣa i tt-id-ibeyynen d tameslubt, imi yemma-s ur d-tecliɛ ara deg-s telha-d kan d uḥennek i Ṭawes.